FORT, companie specializată în securitate cibernetică, parte a Bittnet Group, a debutat astăzi, 17 mai, pe piaţa AeRO a Bursei de Valori Bucureşti sub simbolul bursier 4RT. Listarea companiei a avut loc după derularea unei majorări de capital social şi a unui plasament privat în urma căruia FORT a atras 1,67 milioane lei. Valoarea capitalizării anticipate a companiei se ridică la aproape 51 milioane lei, conform unui comunicat remis redacţiei.
"Piaţa AeRO continuă să fie un loc potrivit pentru companiile în curs de dezvoltare şi creştere. Piaţa de capital le oferă acces la diverse mecanisme de finanţare şi, în acelaşi timp, vizibilitate şi notorietate. FORT urcă astăzi pe scena companiilor listate şi, prin prezenţa lor la bursă, consolidează sectorul IT&C din piaţa locală de capital.", a declarat Radu Hanga, Preşedintele Bursei de Valori Bucureşti.
"Suntem fericiţi că am început acest nou capitol din viaţa FORT, în calitate de companie publică listată la Bursa de Valori Bucureşti. Listarea acţiunilor FORT pe piaţa AeRO duce către o nouă etapă în dezvoltarea companiei noastre şi ne dorim să folosim cât mai eficient mecanismele de care dispunem pe piaţa de capital pentru a ne finanţa creşterea afacerilor.", a declarat Vladimir Ghiţă, CEO FORT.
Conform comunicatului, fondurile atrase în cadrul plasamentului privat vor fi folosite pentru achiziţionarea şi integrarea de companii cu obiect de activitate similar FORT şi pentru consolidarea parteneriatelor de business, potrivit Memorandumului de listare. Conform reprezentanţilor companiei, FORT a folosit deja, în primul trimestru 2024, o parte din finanţarea atrasă pentru extinderea echipei de vânzări şi derularea unor campanii de promovare. De asemenea, compania ia în calcul să investească în deschiderea de puncte de lucru în SUA, Asia de Sud Est, Europa de Vest, şi pentru dezvoltarea de soluţii inovative bazate pe tehnologii noi.
Plasamentul privat şi listarea acţiunilor FORT pe piaţa AeRO au fost realizate cu sprijinul TradeVille. La oferta de vânzare de acţiuni, derulată în noiembrie - decembrie 2023, au participat un număr de 33 investitori, dintre care doi investitori calificaţi şi 31 de investitori de retail. În urma derulării plasamentului, compania a emis 33.527 acţiuni, cu o valoare nominală individuală de 0,1 lei, la un preţ de 50 de lei/acţiune.
"Felicităm FORT pentru debutul pe piaţa AeRO a Bursei de la Bucureşti şi ne bucurăm de interesul în continuă creştere al investitorilor pentru piaţa de capital. Colaborarea noastră cu FORT prin intermedierea plasamentului privat demonstrează că, împreună, putem deschide noi oportunităţi pe piaţa de capital. Recomandarea noastră pentru toate companiile interesate de piaţa de capital este să demonstreze că au un management performant şi credibil, să prioritizeze creşterea susţinută şi să iniţieze cât mai devreme o comunicare activă", a declarat Miriam Andrei, CEO TradeVille.
Conform Memorandumului de listare, FORT ia în calcul atragerea de noi finanţări prin intermediul pieţei de capital, prin majorări de capital social sau prin emisiuni de obligaţiuni. De asemenea, compania îşi propune să distribuie dividende şi acţiuni gratuite acţionarilor sai.